
MICHELLE SMART

Mykonos mørke hemmelighet

Oversatt av Siv Rekve

Miniserie: Middelhavsfruer


Solvarme strender, stripete parasoller og skalldyrstallerkener. Solbrune menn i åpen skjorte og solbriller med speilglass – det er vanskelig å ikke bli betatt. Dette er andre del i miniserien Middelhavsfruer.

 

Michelle Smarts kjærlighetsforhold til bøker begynte da hun var baby og koste med dem i barnesengen. Som en ivrig leser av alle sjangrer ble kjærligheten til romantiske historier etablert da hun snublet over sin første Harlequin-bok som tolvåring. Hun har lest – og skrevet – dem siden det. Michelle bor i Northamptonshire i England med sin ektemann og to barn.

Nikos Manolas satt i bilen under appelsintrærne langs den rolige forstadsgaten i Valencia. På den andre siden av gaten var det et ekstremt høyt gjerde.

Nikosʼ smale blikk hvilte på porten ti meter unna. Han hadde stirret på porten i to minutter og visste at han burde kjøre før han vekket oppmerksomheten til de bevæpnede vaktene.

Han hadde ønsket en siste titt. Han hadde fått den. På tide å dra.

Han startet bilen og satte den i gir. Men før han rakk å kjøre, ble porten åpnet.

En Mercedes bygd som en tanks kom langsomt gjennom porten og kjørte ut på veien. Han holdt pusten da den passerte ham. De sotede vinduene gjorde det umulig å identifisere sjåføren.

I bakspeilet så han Mercedesen krympe i det fjerne og ta til høyre i enden av gaten.

Nikos gned seg over haken, og så satte han foten på gassen og spant Porschen rundt.

Da Mercedesen kjørte ut på motorveien, sørget han for å holde tre biler mellom dem. Jo lenger inn i byen de kom, desto tettere ble trafikken.

Det var over atten måneder siden Nikos hadde vært i sentrum av Valencia. Mye av arkitekturen var fra middelalderen, veiene og gatene var smale, men moderne bebyggelse hadde også fått sin plass, og idet han kjørte forbi det majestetiske Palau de les Arts Reina Sofa, blunket han bort minnene om den kvelden han hadde tatt med Marisa dit for å se Tristan og Isolde. Hvis han hadde visst at den såkalt «mest revolusjonære operaen» egentlig var et kjærlighetsdrama, ville han ha beklaget og bakket ut. Nikos likte underholdningen på samme måte som affærene: ville og forglemmelige.

Ikke at han hadde hatt glede av noen form for underholdning på en stund. I et og et halvt år hadde han levd som eneboer i Alaskas ødemark, i en tømmerhytte som kun kunne nås med et småfly.

Å bli vant til samfunnet igjen var vanskeligere enn han hadde forestilt seg. Han hadde sett for seg at han skulle returnere til sivilisasjonen med et smell og kaste seg inn i den gamle feststilen, men i løpet av de to ukene etter at han kom ut av sitt selvvalgte eksil, hadde han følt en motvilje mot å stille seg i rampelyset igjen. Han var nok blitt vant til å være alene.

Da Mercedesen kjørte inn i et stort kjøpesenter, strammet det seg i brystet. Det var her Marisa likte å handle.

Innen de automatiske sensorene hadde lest nummerskiltet og han hadde veivet bankkortet foran skanneren, hadde han mistet henne av syne.

Det var til det beste, tenkte han. Det hadde vært en merkelig sentimentalitet som hadde ført ham til Lopez-eiendommen i utgangspunktet, og nysgjerrighet hadde fått ham til å kaste bort verdifull tid på å følge etter en gammel elskerinne til en parkeringsgarasje. På tide å følge den opprinnelige planen og kjøre til flyplassen og fortsette det livet han hadde blitt tvunget til å skjule seg fra. Flyet hans var tanket opp og mannskapet klart til å fly ham hjem.

Mens han fulgte skiltingen mot utkjørselen, fikk han øye på den tankliknende Mercedesen. Det var først da han kom nærmere at han innså at den sto på en plass reservert for foreldre og barn.

Han bråbremset. Bilen bak ham tutet.

Hvorfor hadde Marisa parkert der?

Med hamrende puls så han seg om etter en ledig plass før han bannet lavt og kjørte til den nærmeste ledige, som var et stykke unna.

Avstanden betydde ikke noe. Idet han steg ut av bilen så han godt nok.

Og det han så, fikk blodet til å fryse. Marisa, med gyllenrøde krøller i alle retninger, løftet et lite barn fra baksetet. Hun satte barnet i en vogn og festet selen før hun tok en stor veske fra setet og festet den bak på vognen.

Heisen var rett overfor der Nikos hadde parkert. I taus skrekk så han henne gå mot den. Han måtte gjemme seg. Hvis hun snudde på hodet, ville hun se ham.

Men han sto som fastfrosset. Kunne ikke rive blikket fra kvinnen han hadde forsvunnet fra, og barnet – babyen – han ikke hadde ant at eksisterte.

*

Marisa Lopez skar en grimase foran speilet. Burde hun la håret henge løst eller sette det opp? Ja til det første, og ja til litt dekkstift under øynene. Den gylne huden hadde blitt så blek og ringene under øynene var så mørke at hun minnet om et lik. Den svarte kjolen hun hadde valgt, økte effekten, noe som ble understreket da søsteren Elsa kom inn i garderoberommet og brast i latter. «Begravelsesstilen slår kanskje aubergine.»

«Slutt», mumlet Marisa. Bare forfengelighet hadde fått henne til å levere tilbake den auberginefargete kjolen. Den hadde krasjet forferdelig med det røde håret. Denne svarte kjolen var litt mer kledelig, selv om den var forferdelig ufiks.

Elsa la armene om henne. Øynene deres møttes i speilet. Kontrasten mellom dem hadde aldri vært sterkere. Elsa skinte av sunnhet og lykke. «Du ser ikke bra ut.»

Marisa åpnet munnen for å forsikre søsteren om at alt var bra, men løgnen ville ikke komme ut.

«Jeg kan ikke gjøre dette», sukket hun.

Elsa rynket pannen.

«Jeg kan ikke gifte meg med Raul», hvisket Marisa og klemte søsterens hånd hardt. «Jeg kan ikke gifte meg med Raul», sa hun med sterkere stemme.

Der. Hun hadde endelig innrømmet det.

«Du hadde rett. Jeg tenker stadig på det du sa forleden om at du ikke stoler på ham, og du har rett. Han løy til meg. Raul ønsker ikke å være en far for Niki. Han vil bare ha firmaet.»

Marisas forhold til Raul var absolutt et bekvemmelighetsforhold etter at familiens verden imploderte da et voldelig kartell ville bruke familiens transportfirma til å smugle narkotika for dem. Foreldrenes avvisning hadde resultert i drapet på faren.

Dette skjedde bare noen få måneder etter at Marisas kjæreste hadde druknet, og hun hadde oppdaget at hun var gravid.

Det multinasjonale selskapet ble overlatt i hennes hender etter farens død, og hun sto overfor et nettverk av brutale kjeltringer, med en nyfødt baby, en sørgende mor og søsteren i et annet land. I desperasjon etter hjelp hadde Marisa avtalt et ekteskap med Raul Torres, en mann hun kjente sosialt, og som drev et firma i samme bransje som Lopez Shipping.

Hun hadde vært ærlig om hva hun ønsket: en far for sønnen og hjelp til å drive det forsømte familieselskapet.

Hun hadde valgt Raul fordi hun hadde trodd at han var en bra fyr. Trodd at de hadde det som krevdes av et godt team. Trodd at han ville bli en god far for sønnen hennes.

Men det hadde vært langt fra virkeligheten.

For en måned siden hadde kartellet oppdaget at Lopez-familien jobbet med internasjonale myndigheter, og hadde planlagt å kidnappe Elsa fra hjemmet hennes i Østerrike. Santi, en mann som praktisk talt hadde blitt oppdratt som en Lopez, hadde ført Elsa i skjul. Marisa, sønnen og moren hennes hadde blitt på den tungt bevoktede eiendommen, livredde for Elsa og nærmest under beleiring. Så, for to uker siden, etter femten måneders helvete, ble kartellet endelig knust. Det krevde et stort internasjonalt samarbeid å knuse dem, private sikkerhetsstyrker sammen med nasjonale sikkerhetsorganisasjoner fra hele verden, og det hadde kulminert i en koordinert aksjon med arrestasjoner i tolv land.

«Jeg tenker på det du sa om kartellet, og du hadde rett om det også», sa Marisa. «Raul tilbød oss ingen beskyttelse. Han overlot babyen han lovet å elske, til sin skjebne.»

Og det, sammen med en stadig tydeligere likegyldighet overfor sønnen hennes, var utilgivelig.

Hun gned seg over pannen. «Hva skal jeg gjøre?»

«Avslutt det.»

«Jeg vet det. Jeg mente hvordan.» Hun gikk nærmere speilet og stirret på speilbildet sitt, på den stygge kjolen underbevisstheten hennes hadde valgt for henne. Instinktet hennes hadde visst at hun ikke kunne gifte seg med Raul før hun gjorde det.

«Ring ham. Gjør det nå», sa Elsa.

Hun tvang fram et smil. «Jeg kan ikke bryte med ham én time før forlovelsesfesten. Det ville være å stikke hånden i vepsebolet. Familien trenger ikke flere fiender.»

Raul ville ikke klusse med bremsene på bilen slik kartellet hadde gjort med faren hennes, eller drukne hunden deres, eller planlegge å kidnappe søsteren, men Marisa hadde i den tiden de var sammen, funnet ut at mannen hun i desperasjon hadde valgt å gifte seg med, var narsissistisk og hadde en ubegrenset kapasitet til å bære nag. Han kjente nok hemmeligheter om Lopez Shipping til å ødelegge dem.

«Vel, ikke vent for lenge», advarte Elsa.

«Jeg skal ikke det», lovte hun. Nå som hun hadde bestemt seg, skulle hun gjøre det så snart som mulig. Hun klarte å presse fram et nytt lite smil. «Skjønt, med litt hell får denne kjolen ham til å bryte forholdet.»

Marisa gikk gjennom soverommet og inn i det mørke barnerommet ved siden av.

Hjertet svulmet da hun kikket ned i barnesengen. Sønnen sov søtt. Hun kysset fingertuppene og la dem forsiktig mot det silkemyke kinnet.

Hvordan kunne noen se på dette barnet og ikke føle trang til å elske og beskytte ham?

Hun tok opp bildet på kommoden ved siden av sengen, og det stakk i hjertet da hun så på det skjeve smilet til sønnens far. Nikos. Hennes livs kjærlighet.

Død.

Tårene sved i øynene, og hun blunket dem raskt bort før hun kysset Nikosʼ ansikt og satte bildet tilbake.

Minnet om ham levde som en verking i hvert hjerteslag, og hun hadde lært seg å komme seg gjennom dagene ved å undertrykke kjærligheten og sorgen til kvelden kom, og hun kunne slippe følelsene løs. Smerten ble aldri mindre.

Etter å ha samlet seg gikk hun ut av barnerommet gjennom hoveddøren og banket på døren overfor. Estrella, husholdersken deres, åpnet den. Estrella hadde jobbet for familien siden Marisa var åtte og hadde med glede sagt ja til å være barnevakt for kvelden.

«Vi drar nå», sa Marisa. «Kan du sjekke at babymonitoren fungerer hos deg?»

Rommet hun hadde plassert Estrella i, var så nær barnerommet at hun hørte ham nyse før monitoren fanget det opp.

Marisa hatet å være borte fra sønnen. Siden fødselen hadde hun bare forlatt ham en håndfull kvelder, og et par timer her og der når det hadde vært tvingende nødvendig at hun dro inn på kontoret. Dette ville være første gang hun lot ham være alene med noen andre enn moren hennes, og første gang hun forlot ham for en hel kveld.

«Den fungerer bra.» Estrella holdt babymonitoren mot øret. «Jeg kan høre pusten hans.»

«Lover du å ringe hvis det er noen problemer?»

«Det blir ingen problemer, men jeg lover.»

«Jeg er tilbake innen ti i morgen tidlig, senest.»

«Ingen hast, nyt å sove lenge.» Estrella smilte.

Bare tanken gjorde henne kvalm igjen. Marisa likte nærheten til babyen om morgenen mens resten av huset sov.

Det var bare for én natt, minte hun seg selv på. I morgen ville hun være hjemme hos sønnen igjen og kunne kose seg med ham mens hun planla hvordan hun skulle bryte forlovelsen uten at Raul hevnet seg.

*

Personalet på det eksklusive hotellet hadde gjort en fantastisk jobb med å pynte lokalet. De to hundre gjestene hadde en konstant strøm av champagne og kanapeer, baren var godt bemannet og DJ-en spilte musikk for enhver smak og alder, og hvis hun skulle dømme etter smilene, hygget alle seg. Alle bortsett fra Marisa.

Blikket hennes falt på Elsa og Santi som var som klistret sammen. De hadde endelig innrømmet sin kjærlighet for hverandre for to dager siden. Marisa hadde visst i årevis at de to var ment for hverandre.

Hun hadde også elsket slik en gang. Elsket av hele sitt hjerte.

Hun svelget smerten og lot Raul trekke henne rundt i rommet for å ønske gjestene velkommen, og prøvde å undertrykke irritasjonen over hvor ergerlig han ble hver gang hun sjekket telefonen for å se om Estrella hadde sendt en melding.

Hvorfor hadde hun noensinne trodd at han ville være en passende ektemann for henne og en god far for Niki? Hun måtte ha vært gal.

Nei. Ikke gal. Redd. Overveldet. Og antakelig med fødselsdepresjon.

Da han begynte å prate med noen golfvenner, unnslapp Marisa ham og fant sine egne venner, en gjeng hun hadde gått på skolen med og fremdeles hadde et nært forhold til.

Utsettelsen varte bare til slutten av DJ-ens første sett.

Raul grep armen hennes og førte henne mot podiet. Han ville holde en tale. Selvfølgelig ville han det.

Musikken stoppet. Raul tok mikrofonen og ba om alles oppmerksomhet. Dansegulvet ble fylt av gjester som ville høre hva han hadde å si.

Han holdt hardt om hånden hennes.

«Takk for at dere kom hit i kveld, og for deres forståelse for utsettelsen», sa han. Festen skulle ha blitt holdt for to uker siden, men aksjonen mot kartellet hadde tvunget dem til å utsette den. «Det var absolutt ikke av eget valg, men som dere vet, tok nylige hendelser avgjørelsen ut av hendene våre. Dette har vært en vanskelig tid for meg og min kommende hustru, og vi har satt pris på deres støtte.»

Marisa elsket hvordan han fikk det til å høres ut som om det hadde vært en vanskelig tid for dem som par, når sannheten var at feigingen hadde gjemt seg til alt var over.

«Jeg vil be dere løfte glasset for min forlovede. For Marisa.»

Men gjestene var stille. Deres oppmerksomhet var fanget av noe som skilte dem som Moses og Rødehavet.

Marisa fulgte de måpende blikkene. I den nye passasjen sto en høy skikkelse. Han så direkte på henne.

Sikker på at hun hallusinerte, blunket hun flere ganger og prøvde å trekke pusten, kjempet for å hindre de skjelvende beina i å kollapse under henne.

Det kunne ikke stemme.

Hjernen ble til grøt. Rommet begynte å spinne. Noe ble knust i det fjerne. Hun var vagt oppmerksom på at det var glasset hun hadde holdt, før alt ble svart.

*

Nikos skar gjennom den forbløffede tausheten og opp på podiet der den idioten Raul sto over den liggende Marisa uten å gjøre noe.

Alle var lamslått, så ingen hindret ham i å sjekke pulsen hennes og konstatere at hun var i live før han løftet henne opp i armene.

«Unnskyld meg», sa han idet han bar henne gjennom rommet. «Hun trenger luft.»

De store, brune øynene hennes ble åpnet. Festet seg på ham. Ble større. Hun blunket. Så klynket hun.

En kelner åpnet dobbeltdøren så han kunne bære den nå kjempende Marisa ut av rommet. Hånden hennes presset mot brystet hans, men den var for svak. Klynkingen økte. Lyden skar inn i hjertet hans. Det var lyden en skadet valp ville lage.

En av hotellets portierer hastet mot dem. «Skal jeg ringe en lege, sir?»

«Ikke nødvendig. Hun besvimte – sjokk, ingenting alvorlig. Kan du trykke på heisknappen for meg?»

«Ja visst.»

Portieren trykket på knappen, og heisdøren ble åpnet.

«Øverste etasje», sa han og gikk inn med henne. Marisa hadde sluttet å kjempe imot. Øynene hennes var presset sammen som et barn som prøvde å gjøre seg usynlig for et monster.

Han hadde ikke ment å skremme henne, og heller ikke å gjøre entré på den måten.

Da Nikos hadde fått tak i fødselsattesten til sønnen sin tidligere den dagen, hadde reaksjonen hans vært samlet og analytisk. De mentale forberedelsene han hadde gjort for et positivt resultat, hjalp. Det var ikke lenger et alternativ å være død. Å tillate Marisas forlovelsesfest å fortsette var heller ikke et alternativ, og han hadde umiddelbart reist til Valencia. På vei til flyplassen hadde han ringt hotellet, sikker på at alle rom var opptatt, men hadde overrasket funnet ut at toppsuiten fremdeles var tilgjengelig. Hvorfor skulle ikke det lykkelige paret bo der?

Hvor lykkelige var de? Hvor lykkelig var Marisa?

Han hadde sjekket Marisas forlovede på flyturen tilbake til Valencia. Et par telefonsamtaler med felles bekjente – han hadde måttet love å forklare sin oppstandelse fra de døde neste gang han traff dem – hadde etablert at Rauls eneste attributt var at han var rik. En venn hadde beskrevet ham som «en upålitelig slange». Det hadde vært den mest positive beskrivelsen.

I øverste etasje trykket han tommelen mot adgangskontrollen. Inne i suiten la han den slappe kroppen forsiktig ned på sofaen og tok et skritt bakover for å se skikkelig på henne for første gang på atten måneder.

Hva i all verden hadde fått henne til å bruke en så lite kledelig kjole på sin egen forlovelsesfest? Den Marisa han kjente, hadde elsket mote. Denne kjolen var noe gamle kvinner på Mykonos ville bruke. Og hvor var sminken hun elsket å bruke? Når han fortalte henne at hun ikke trengte sminke, hadde hun ledd, takket ham og sparklet den på til hver fregne var skjult og leppene, øynene og kinnene skinte i unaturlige farger. Nå var alle fregnene synlige, og det stakk i ham da han husket hvor godt han hadde likt å våkne opp til dette rene ansiktet.

Hun beveget ikke en muskel under granskningen. Han mistenkte at hun spilte besvimt.

Han hadde de siste dagene lært at hans oppstandelse vekket ulike ekstreme følelser, så han ville gi henne et øyeblikk til å samle seg.

Sannheten var at han også trengte å samle seg, og suitens bar var velfylt.

Han åpnet en whiskyflaske og skjenket seg en solid drink. Idet han tok den første slurken, følte han en bevegelse bak seg.

Han snudde seg og oppdaget at Marisa sto bare en halvmeter unna.

Han så taust på henne.

Hodet hennes gled langsomt fra side til side mens hun så på ham med et vilt blikk. De fyldige leppene var presset sammen, og hun pustet tungt.

Marisa stirret på spøkelset foran seg, redd for å blunke i tilfelle han skulle forsvinne.

Siden hun kom til seg selv etter besvimelsen, trygg, men så redd i armene hans, hadde den eneste tanken i det hamrende hodet vært at dette ikke kunne være virkelig.

Nikos var død.

Hun hadde grått seg i søvn hver kveld i atten måneder. Hun hadde våknet hver morgen med et verkende hjerte som tiden ikke engang hadde begynt å hele. Hun hadde båret hans barn, født, elsket og oppfostret hans barn uten ham.

Og hele tiden hadde han vært i live.

I live og så utrolig vital.

Det var virkelig Nikos som sto foran henne med et vaktsomt uttrykk.

Følelsene var så overveldende at hun ikke kunne holde dem tilbake lenger, og med et hyl hun ikke hadde noen kontroll over, angrep hun.

Nikos beveget seg ikke og prøvde ikke å forsvare seg mot knyttnevene som hamret mot brystkassen hans, og de skrikende, uforståelige ordene. Han beholdt roen og festet blikket over hodet hennes, fast bestemt på å være behersket i møte med Marisas raseri.

Hun hadde alltid vært hans motsetning temperamentsmessig. Der han var kjølig og analytisk, hun var varm og lidenskapelig.

Men da knyttneveslagene ble svakere og raseriet ga seg, så han ned, og magen hans vrengte seg.

Det var ikke raseri som gjorde det vakre ansiktet forvridd og rødt og hovent. Og det var ikke raseri som fikk henne til å sige ned på gulvet, falle over på siden, trekke opp beina og gråte.

Han hadde ikke vært forberedt på dette og gned seg over haken.

Det sto en boks papirlommetørklær på skrivebordet, og han hentet den og satte den på gulvet ved siden av henne før han tømte whiskyglasset.

Theos, han trengte en til. Han skjenket rundhåndet i glasset og tømte det i én slurk. Den neste drinken var mer moderat, og han skjenket samme mengde i et nytt glass for å gi det til Marisa.

Hulkene hennes var svakere, men han holdt litt avstand da han satte seg på huk. «Her», sa han lavt på engelsk, et språk begge snakket flytende. «Drikk dette. Det vil hjelpe.»

Marisa ville dekke ørene og stenge ute stemmen hans. Nikosʼ stemme. Dette var rett og slett ikke til å fatte.

Alle de lange nettene hun hadde drømt om dette, at Nikos var i live, at tiden som hadde gått etter hans død bare var et mareritt.

Å, herregud, han levde.

Hun dro skjelvende hender over ansiktet og prøvde å puste rolig mens hun satte seg opp. Siden hun ikke var klar til å se på ham igjen, tok hun en håndfull papirlommetørklær og pusset nesen.

Et glass ble skjøvet foran ansiktet hennes. Hun skylte ned væsken. Siden hun ikke var vant til å drikke brennevin, forventet hun ikke svien som fulgte, men den hjalp, skar gjennom hjernetåken og skjerpet sansene.

«En til?» spurte han.

Hun nikket, klarte fremdeles ikke å se på ham.

Da han holdt fram glasset igjen, grep hun det raskt og drakk hele.

«Bedre?»

Hun pustet ut før hun våget å møte blikket hans.

Han satt på huk foran henne og gransket henne med lysebrune øyne. «Klar til å snakke?»

Men halsen var for trang til at hun kunne snakke. Hun satte seg opp på knærne, overmannet av en trang til å ta på ham og forsikre seg om at hun ikke hallusinerte, at Nikos virkelig var der, og hun strakk ut hånden og presset den mot kinnet hans.

Mens hun så ham i øynene, lot hun tommelen gli over den sterke kjeven, kjente skjeggstubbene, før den gled ned mot munnen. Pusten varmet huden hennes, og hun løftet den andre hånden mot ansiktet hans og lot fingrene gli over det. Pannen, linjene rundt øynene, den lange nesen som var litt bøyd mot venstre, kløften i haken. Ikke en millimeter forble uutforsket.

Han blunket ikke engang da fingrene hennes gled mot det mørke håret og nedover mot nakken. Først da hun hadde kjent pulsen hans slå under øret og følt sin egen puls svare, fjernet hun hendene og sank ned på baken.

Det var en lang og ladet taushet før han reiste seg og gikk mot lenestolen.

Nikos satte seg ned og så Marisa flytte seg slik at ryggen ble lent mot sofaen overfor ham. Hun trakk knærne opp mot brystet og hvilte haken på dem.

Han prøvde å samle tankene, en oppgave som ble vanskeliggjort av følelsene som danset over huden der fingrene hennes hadde kjærtegnet ham. Theos, det var den første virkelige berøringen han hadde følt på atten måneder.

Han bet tennene sammen og tvang tankene tilbake til nåtiden. Han hadde planlagt hva han skulle si på flyturen hit, hadde gått gjennom det i hodet mange ganger, og hadde visst at mye ville bero på reaksjonen hennes. Han hadde gjettet at det ville være følelser involvert – det var tross alt Marisa – men han hadde aldri forestilt seg at de følelsene ville være så nakne. Så vanskelige å bevitne.

Affæren deres hadde vart mye lenger enn hans tidligere forhold, men det hadde aldri vært seriøst. Nikos hadde ikke seriøse forhold, hadde aldri hatt det, og ville aldri ha det. Han likte ungkarslivet og mislikte å stå til ansvar for noen, noe som hang igjen fra tenårene. Som han likte å fortelle folk: Hvis man ville se en medfødt opprørsk side blomstre, kunne man sende en sta fjortenåring til en streng utenlandsk internatskole.

Han hadde holdt ut i to semestre før han ble utvist. Han hadde vart i hele fire måneder på den neste skolen. Han hadde kun unngått utvisning på den tredje skolen fordi bestefaren bestakk ham. Hvis Nikos kunne overleve skoleåret uten så mye som en straff og bestå eksamenene, kunne han avslutte utdanningen og få femti tusen fra den båndlagte kapitalen sin. Det hadde vært andre betingelser knyttet til det, men de hadde blitt oversett i det øyeblikket pengene nådde bankkontoen hans. Han hadde vært seksten år.

Nitten år senere levde Nikos fremdeles livet på sine betingelser. Fram til hans påtvungne eksil hadde livet vært flott. Han hadde elsket å tjene penger, og han hadde elsket å bruke penger. Han hadde elsket å ha velstanden som tillot ham å velge fritt blant verdens vakreste kvinner.

Marisa var den første kvinnen han aktivt hadde jaktet på. De hadde møttes i VIP-avdelingen i Ibiza-nattklubben hans. Han hadde umiddelbart vært tiltrukket av henne, men likevel antatt at hun hadde vært enda en tomhjernet sosietetsjente. Antakelsen om at hun ville bli med ham hjem til villaen til en natt med uforpliktende moro, hadde raskt vist seg å være feil.

Siden han ikke var vant til å bli avvist av en kvinne, hadde han bestemt seg for å kurtisere henne. Hun hadde gått med på å møte ham til lunsj ved bassenget i villaen hans neste dag – og hadde dukket opp med en gjeng venner. Det hadde tatt en uke med meldinger og telefonsamtaler å få henne til å gå med på et stevnemøte. Det hadde krevd enda en måned å få henne til sengs, og da hadde den neste overraskelsen kommet – hun hadde vært jomfru.

Han antok at det var grunnen til at affæren deres hadde vart så lenge som den gjorde. Det hadde vært umulig å bli lei av noen som nektet å spille de vanlige spillene og konstant holdt ham i ånde. Marisa hadde sitt eget liv, et hun ikke hadde ønsket eller kunnet la kretse rundt ham. Foreldrene hadde opplært henne til å ta over driften av familiens transportselskap, noe hun hadde tatt veldig alvorlig.

Siden han hadde mer fleksibel arbeidstid, hadde Nikos vært i den merkelige situasjonen at han måtte tilpasse seg henne. Det hadde vært verdt det. Marisa hadde tatt jobben alvorlig, men etter arbeidstid var hun godt selskap: lidenskapelig, morsom, fordomsfri, like fornøyd med å spise på en billig kafé som i en restaurant med Michelin-stjerner. Det at hun var utrolig sexy, var bare toppen på kransekaken.

Hun var også naturlig hengiven. Hun ville avslutte en kort telefonsamtale med en venn med å si at hun elsket dem. Hun hadde fortalt Nikos at hun elsket ham hundrevis av ganger, men for Marisa var det bare ord, så den nakne smerten over oppstandelsen hans lå som en tung vekt i magen hans.

Han kunne ikke forstå at det kunne være ekte. Selv ikke bestefaren hadde reagert så sterkt på at han dukket opp igjen.

Han virvlet whiskyen rundt i glasset og gikk rett på temaet som hadde ført ham hit. «Du har en sønn.»

Han så overraskelse i blikket hennes. Han hadde ofte tenkt at øynene deres speilet personlighetene deres: Marisas var mørke og varme, hans lyse og kalde.

«Jeg så deg med ham. For to dager siden», la han til da hun måpte.

Tårene fylte øynene hennes. Han holdt pusten og ventet vaktsomt på at de skulle begynne å trille, og at hun skulle falle sammen igjen.

Det skjedde ikke. Hun svelget og nikket.

«Han er min?»

Hun nikket igjen.

Han tok en stor slurk av drinken. Han hadde visst det, men bekreftelsen var likevel et adrenalinrush.

«Du kalte ham opp etter meg?» Han stilte spørsmålet selv om han visste svaret. Han hadde sett fødselsattesten.

Nikos Marco Lopez. Født for elleve måneder siden, vekt 3 kilo. Født sju måneder etter at han arrangerte sin egen død.

Hun løsnet grepet om knærne og lente hodet bakover mot sofaen. «Hvorfor …?» Stemmen hennes sprakk.

«Du må ha mange spørsmål», sa han. «La meg forklare så godt jeg kan. Hvis jeg hopper over noe, kan du spørre når jeg er ferdig. Og så vil jeg stille deg spørsmål. Greit?»

Blikket hennes gransket hans før hun lukket øynene og nikket.

Han brukte et øyeblikk på å samle tankene. «Som du må ha gjettet, arrangerte jeg min egen død. Det var ikke en lett avgjørelse å ta. Et internasjonalt narkotikakartell ville bruke mine klubber til å selge varene sine.» Det bleke ansiktet hennes ble enda hvitere, og han lente seg framover. «Ja. Samme kartell.»

Hun trakk knærne opp mot brystet igjen.

«De ville ikke godta et nei. Husker du brannbomben i London-klubben? Det var dem. Det du ikke vet, er at de kom med en bombetrussel mot klubben min på Ibiza. Det var en falsk trussel, men jeg tviler ikke på at de var i stand til og villige til å gjøre det. I løpet av åtte dager forsvant min franske advokat, lederen for sikkerhetsteamet på Santorini og nattklubbdirektøren i Madrid. Jeg mottok en pakke som inneholdt bilder av min savnede advokat. Jeg skal ikke beskrive dem, men de viste hvor langt de var villige til å gå for å presse meg. Blant de bildene var et bilde av deg.»

Et klynk unnslapp henne. Han overhørte det, akkurat som han undertrykte minnet om reaksjonen hans da han fant bildet hennes sammen med bevis på grusom ondskap.

«Det var åpenbart at ingen som var forbundet med meg ville være trygge før jeg ga etter. Men jeg ville ikke gjøre det. Narkotika er en svøpe i verden, og jeg vil ikke ha noe med det å gjøre.»

Nikos visste altfor godt hvor forferdelig narkotika var. Foreldrene hadde vært narkomane som uheldigvis fikk månedlige utbetalinger fra et fond på morens side til å finansiere det.

«Jeg leide inn et internasjonalt sikkerhetsselskap, og med deres hjelp forfalsket jeg min egen død og forsvant. Forretningspartnerne mine kunne juridisk sett ta seg av forretningene. Min «død» betydde at kartellet ikke hadde grunn til å gå etter deg eller noen andre forbundet med meg.»

Han hadde aldri vurdert å betro Marisa planene sine. Det var tryggere for henne å tro at han var død.

Men han kunne ikke glemme de forferdelige bildene, og for sin egen sjelefred og for å være sikker på at hun var trygg, hadde han ansatt det samme sikkerhetsfirmaet til å passe på henne.

«Drukning var en lett måte å forsvinne på. Jeg ble smuglet til Alaska og tilbrakte månedene som død alene i ei hytte på fjellet. Uten et lik kan ikke dødsattesten skrives ut på flere år, noe som betydde at jeg kunne gjenoppta livet mitt når alt var over.» Han trakk på skuldrene. «Og nå er det over.»

Over, men det var mye å rydde opp i.

Lopez-familien hadde likevel blitt fanget i kartellets snare. Han visste godt at det ikke var knyttet til hans kontakt med dem – kartellet hadde trengt nye distribusjonsveier så de kunne få varene sine sendt til salgsstedene – men det hadde fremdeles vært et tungt slag da han via de daglige rapportene fikk nyheten om Marco Lopezʼ død for et år siden. Et knusende slag som ble hardere fordi han var åtte tusen kilometer unna og ikke kunne gjøre noe.

Marco hadde vært en god mann som hadde ønsket Nikos velkommen i familien, og Nikosʼ skyldfølelse over at han bare hadde fått Marisa beskyttet, lå som gift i magen hans.

Det hadde vært hans verste øyeblikk i eksil. Det hadde også vært det øyeblikket da han forsto hvorfor Felipe Lorenzi, mannen som ledet sikkerhetsoperasjonen, hadde insistert på å sende ham til en så avsidesliggende del av verden. Å sitte stille mens verden brant, var ikke Nikosʼ stil, men å plassere ham hundre og tjue kilometer unna nærmeste vei, hadde dempet noen av de impulsive tendensene til å ta styringen.

Han likte ikke å huske hvor nær han hadde vært å pakke ryggsekken og ta sjansen på villmarken da han hørte de knusende nyhetene. Hvis ikke Felipe hadde ringt ham for å fortelle at Lopez-familien også hadde ansatt ham for å sørge for deres personlige sikkerhet etter Marcos død, ville han ha gjort det.

Og hvis en eneste av de daglige rapportene hadde nevnt Marisas graviditet eller barnet hennes … barnet hans … turte han ikke å tenke på hva han ville ha gjort.

Marisa prøvde å fatte det hun nettopp hadde blitt fortalt, men det var for mye. Nikos hadde tatt en klar og bevisst avgjørelse om å forfalske sin egen død. Han hadde frivillig latt henne tro at han var død.

Hun møtte blikket hans og strammet armene om knærne. «Hvorfor fortalte du det ikke?»

Han løftet en skulder. «Min død måtte være overbevisende. Troverdig.»

«Jeg forstår det … Kan jeg få mer whisky?» Hun ville hente den selv, men stolte ikke på at beina ville bære henne.

Han reiste seg og gikk mot baren. Hun fulgte hver bevegelse, redd for at han ville forsvinne igjen hvis hun tok blikket fra ham. Ingenting av dette føltes virkelig.

Hun grep hardt om glasset mens han satte seg ned igjen og prøvde å få orden på tankene. «Jeg tror jeg forstår hvorfor du gjorde det – arrangerte din egen død. Det kartellet …» Hun lukket øynene mens fingrene strømmet gjennom henne: farens kiste, snille Rocco som lå død i bassenget. «De var onde. Men jeg forstår ikke hvorfor du ikke fortalte meg det, at du var villig til å la meg tro at du var død.»

«Ingenting var frivillig», svarte han bitende.

«Du kunne ha betrodd deg til meg. Forberedt meg. Jeg kan holde munn, spesielt om noe så alvorlig som det.»

«Hemmeligheter er ikke hemmelige hvis de blir delt. Og hvis jeg hadde fortalt deg det, hvem ellers skulle jeg ha fortalt det til? Bestefaren min? Forretningspartnerne mine?»

Likegyldigheten, både i ordvalg og tone, skar gjennom henne. Da hun så opp på ham og fant likegyldigheten i øynene hans også, visnet det mørbankede hjertet hennes. «Jeg ville ha betrodd meg til deg», hvisket hun.

«Det vet du ikke. Før du er i en slik situasjon vet du ikke hva du vil gjøre.»

«Jeg ville aldri ha latt mannen jeg elsker tro at jeg var død. Jeg ville ikke ha latt deg gjennomgå en slik smerte.»

Hun så ham krympe seg litt før han svarte. «Ikke engang hvis du visste at smerten var midlertidig, og at alternativet ville bety faktisk fysisk smerte?»

Midlertidig? Marisa tok en stor slurk av whiskyen og lot den brenne nedover halsen. «Kartellet ble knust for to uker siden», sa hun langsomt.

Han nikket.

«Hvorfor forteller du det først nå? Hvorfor ikke da, så snart faren var over?»

Han tok en slurk av sin egen drink.

«Forteller du det nå fordi du fikk vite om Niki?»

«Du kaller ham Niki?»

Hun nikket. Hun hadde kalt ham opp etter faren hans, men den første gangen hun sa navnet høyt, hadde hun begynt å gråte. Det hadde blitt lettere å høre andre si det over tid, men de tårene og det faktum at hun ønsket at han skulle ha sin egen identitet uten byrden av en død far å leve opp til, hadde fått henne til å utvikle sin egen variant av navnet.

«Hvordan er han?»

«Han er nydelig. Han har dine farger … jeg tror han blir høy som deg også. Han krabber og prøver å reise seg, og han fikk sin første tann for to uker siden …» Ordene svant da hun igjen ble minnet på at Nikos trygt kunne ha banket på døren hennes for to uker siden og latt henne slippe elendigheten. Han hadde valgt å ikke gjøre det. «Fortell sannheten, Nikos, er du her bare på grunn av Niki?»

«Jeg kan ikke overse det faktum at jeg har et barn.»

«Nei, det kan du ikke. Men det jeg vil vite, er om du ville ha fortalt meg at du var i live hvis du ikke hadde funnet ut om ham?»

«Hva ville ha vært poenget med det? Du har gått videre. Du trengte ikke at et spøkelse fra fortiden dukket opp.»

Hun lente hodet bakover. «Så svaret er nei.»

«Jeg gjorde det jeg trodde var det beste.»

«For deg eller meg? Du kan ikke tro at jeg ikke ville ha funnet det ut til slutt. Du hadde hele tiden til hensikt å fortsette med livet ditt – vi har felles venner. Noen ville ha sett deg og fortalt meg det. Før eller senere vil media plukke det opp.» Hun drakk opp resten av whiskyen for å drukne det økende sinnet. «Ønsket du virkelig at jeg skulle få en telefon eller lese en artikkel om at mannen jeg hadde sørget over i atten måneder, levde i beste velgående? Eller brydde du deg bare ikke nok til å fortelle meg det? At det ikke er jeg som har gått videre, men du, og dette er en samtale du egentlig ikke brydde deg om å ta?»

«Jeg innbilte meg ikke at du har gått videre. Dette er forlovelsesfesten din.»

«Og så gjorde du deg antakelser om sinnstilstanden min? Slutt å komme med unnskyldninger og vær ærlig. Du hadde to uker på å fortelle meg at du er i live, og den eneste grunnen til at du er her og forteller det nå, er Niki.»

Han lente seg framover og lente albuene mot lårene. Ansiktet var uttrykksløst. «Og hva så?»

